Skuespillerdebutant Amanda- nominert: – Jeg hadde veldig prestasjonsangst
Onsdag ble årets Amanda-nominasjoner offentliggjort, og en av de nominerte til den prestisjetunge prisen Beste kvinnelige hovedrolle er 19 år gamle Andrea Berntzen. Berntzen spilte rollen som Kaja i filmen «Utøya 22.juli». – Jeg ble helt skjelven da jeg fikk telefonen om at jeg var nominert til Amanda, fortalte Andrea da VG møtte henne på Filmens hus denne uken. Hun innrømmer at hun var preget av prestasjonsangst både under innspillingen og før filmen hadde premiere.– Jeg var veldig redd for å ikke prestere. Og etter den første innspillingsdagen på Utøya kom tvilen. Jeg husker jeg tenkte «det her blir aldri bra». Jeg var så sliten og nervøs. Usikkerheten preget henne under hele innspillingsperioden. – For meg, som aldri har spilt i en film tidligere, var det skremmende å spille hovedrollen i nettopp denne filmen. Det var skummelt å spille en jente som opplevde terroren ute på øya, for jeg var ikke der. Jeg har ingen forutsetninger for å forstå hvordan det var. Samtaler med overlevende og pårørende hjalp henne å sette seg bedre inn i hvordan det var på Utøya den 22. juli.– Historien fra Utøya er så sterk, og den preget meg veldig under innspillingen. Jeg tror det hjalp meg i arbeidet med filmen. Samarbeidet med produksjonsteamet, og spesielt regissør Erik Poppe, var også viktig for den unge skuespilleren. – Jeg visste at det var veldig flinke folk som laget filmen, det gjorde det lettere å si ja til å spille Kaja. Samtidig var premissene Poppe satt krevende. Alt var one-take, vi fikk ikke mulighet til å gjøre ting flere ganger, forteller nittenåringen. Hun takker teamet bak filmen for Amanda-nominasjonen. – Jeg hadde aldri sittet med denne nominasjonen om jeg ikke hadde jobbet med Erik og teamet hans.Joachim Trier-filmen «Thelma» stakk av med hele 12 Amanda- nominasjoner, blant annet for beste mannlige og beste kvinnelige skuespiller. Blant de andre nominerte var Leon Bashir, for rollen i sin egen film «Gjengangerne», Henrik Rafaelsen fra «Thelma» og Adil Hussain fra «Hva vil folk si» i kategorien Beste mannlige skuespiller. – Jeg er selvfølgelig veldig glad for å være nominert. Det er hyggelig å få en slik anerkjennelse, sier Rafaelsen til VG.
– Å formidle historien om et nasjonalt traume er et stort ansvar å legge på skuldrene til en 19- åring, sier Andrea Berntzen, som er nominert til Amanda for sin rolle i filmen «Utøya 22. juli».